Internet Explorer
Internet Explorer (prije poznatiji kao Microsoft Internet Explorer, a najčešće oslovljavan kratkim imenom IE) je internetski preglednik razvijan od strane Microsoft Corporation i uključen u Microsoft Windows operativnim sistemima od 1995. godine. Prvo se pojavio u dodatnom paketu nazvanom Plus! za Windows 95 te godine. Kasnije verzije su bile dostupne kao besplatna preuzimanja ili u servisnim paketima, kao npr. u OEM servisnim izdanjima Windows 95 i novijih verzija Windows-a. Internet Explorer je bio najčešće korišteni preglednik od 1999. godine, dostignuvši 95% korištenja u 2002. i 2003. godini sa Internet Explorer 5 i Internet Explorer 6. Tokom sljedećih godina korištenje je polako padalo, najvjerovatije zbog konkurencije ostalih pregledika te prema podacima iz februara 2011. godine, koristi je 43,55% ljudi na Internetu. Microsoft Corporation je potrošio preko 100 miliona US$ svake godine krajem 1990-ih, sa preko 1000 ljudi koji su radili na pomenutom projektu do 1999. godine. Počevši od prvog izdanja, Microsoft Corporation je dodavao usluge i funkcije kao što je basic table display (u verziji 1.5); XMLHttpRequest (u verziji 5), koja omogućuje lakše pravljenje dinamičnih web strana; i IDN (u verziji 7), koje omogućuje web stranama prikaz adresa u ne-latiničnim karakterima (slovima). Poznat je po svojim sigurnosnim i propustima privatnosti, te su navodno i Sjedinjene Države i Evropska unija integraciju Internet Explorer-a sa Windows operativnim sistemom naglasili kao štetu na druge preglednike. Dostupan kao besplatno ažuriranje za Windows 7, Windows Vista SP2, Windows Server 2008 i Windows Server 2008 R2. Internet Explorer je trebao biti izostavljen iz Windows 7 i Windows Server 2008 R2 u Evropi, ali ga je Microsoft Corporation naposljetku uključio, sa opcijom koji bi dozvoljavao korisnicima da izaberu koji god preglednik žele (uključujući Internet Explorer).